SPALI ส่งซิกยอดขาย Q2 โตสนั่น! ลุ้นผลประมูลที่ดินสถานทูตออสซี่ก.ค.นี้
SPALI มั่นใจยอดขาย Q2/60 โตกระฉูด เหตุแนวราบขายดีต่อเนื่อง - ลุ้นผลประมูลที่ดินสถานทูตออสเตรเลียกลางเดือนก.ค.นี้ พร้อมจ่อผุด 18-20 โครงการใน H2/60 มูลค่าราว 2 หมื่นลบ. 
30 มิ.ย. 2560

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า ปัจจุบันบริษัทอยู่ระหว่างยื่นประมูลเสนอราคาซื้อที่ดินสถานทูตออสเตรเลีย บนถนนสาทร เนื้อที่ 7 ไร่ 3 งาน 82ตารางวา คาดจะรู้ผลในช่วงกลางเดือนกรกฎาคมนี้
ขณะที่แนวโน้มยอดขาย (Presale) ในช่วงไตรมาส 2/60 น่าจะเติบโตดีขึ้นจากช่วงเดียวกันของปีก่อนที่มียอดขาย 5,062 ล้านบาท โดยเบื้องต้นบริษัทคาดยอดขายจะมีอัตราการเติบโตเป็นตัวเลข 2 หลัก จากการเปิดตัวโครงการแนวราบใหม่ๆ ซึ่งความสามารถในการขายสินค้าแนวราบของบริษัทยังคงดีต่อเนื่อง
ทั้งนี้ ในช่วงไตรมาส 2/60 บริษัทมีการเปิดตัวโครงการใหม่ จำนวน 6 โครงการ มูลค่าโครงการรวมประมาณ 5,000 ล้านบาท ซึ่งเป็นโครงการแนวราบทั้งหมด ส่วนโครงการคอนโดมิเนียมในช่วงไตรมาส 2/60 บริษัทไม่มีการเปิดขายโครงการใหม่ แต่ยังมียอดขายจากโครงการเดิมในมือเข้ามาอย่างต่อเนื่อง
โดยบริษัทยังมั่นใจยอดขายในปีนี้จะทำได้ตามเป้าหมายที่ตั้งไว้ 27,000 ล้านบาท ซึ่งจะมาจากการเปิดตัวโครงการใหม่อย่างต่อเนื่อง ซึ่งในช่วงไตรมาส 1/60 บริษัทมียอดขายแล้ว 7,561 ล้านบาท โดยในช่วงไตรมาส1/60 บริษัทได้เปิดตัวโครงการใหม่ จำนวน 2 โครงการ เป็นโครงการแนวราบ จำนวน 1 โครงการ และโครงการคอนโดมิเนียม จำนวน 1 โครงการ
ส่วนรายได้ในปีนี้ บริษัทยังคงเป้าหมายไว้ที่ 24,500 ล้านบาท ซึ่ง ณ เดือนมีนาคมที่ผ่านมา บริษัทมียอดขายรอโอน (Backlog) ในมืออยู่ที่ระดับเกือบ 40,000 ล้านบาท ซึ่งจะรับรู้ในช่วงที่เหลือของปีนี้ประมาณ13,000 ล้านบาท ส่วนที่เหลือจะทยอยรับรู้ในช่วง 2 ปีข้างหน้า (ปี 2561-2562) ประมาณกว่า 10,000 ล้านบาทต่อปี อย่างไรก็ตามจะมียอดขายรอโอนใหม่เข้ามาทดแทนของเดิมที่ทยอยรับรู้อย่างต่อเนื่อง จากการเปิดขายโครงการใหม่ๆ
สำหรับแผนการเปิดตัวโครงการใหม่ในช่วงครึ่งปีหลัง บริษัทเตรียมเปิดตัวโครงการใหม่ประมาณ 18-20 โครงการ มูลค่าโครงการรวมเกือบ 20,000 ล้านบาท ซึ่งจะทยอยเปิดอย่างต่อเนื่อง จากปีนี้บริษัทมีแผนเปิดตัวโครงการใหม่ จำนวน 29 โครงการ มูลค่าโครงการรวม 37,200 ล้านบาท